**SREČNEJŠE OTROŠTVO SE ZAČNE V GOZDU**

Kočevski gozdovi so že od nekdaj naravna učilnica in igrišče številnih otrok. Z gozdom živimo, se izobražujemo in v njem vzgajamo otroke. A kako povezati tradicionalne metode vzgoje v naravi z najsodobnejšimi pristopi, kot je na primer robotika? V Vrtcu Kočevje smo odgovor iskali v tujini. S pomočjo programa Erasmus+ smo stopili na pot mednarodnega sodelovanja in se odpravili po nove ideje v Estonijo in Španijo. Kaj smo odkrili, doživeli in se naučili?

V šolskem letu 2023/24 smo se odločili da se vključimo v program mednarodnega sodelovanja Erasmus+, ki ga sofinancira Evropska unija in spodbuja izobraževanje, usposabljanje, mladinsko delo in šport. Program za obdobje 2021-2027 namenja velik poudarek socialnemu vključevanju ter zelenemu in digitalnemu prehodu.

Oblikovali smo tim in se odločili za dve vrsti mobilnosti: sledenje na delovnem mestu in strokovni tečaj v tujini. Izbrali smo področja, ki bi jih naslavljali v prijavi: gozdna pedagogika, robotika in mednarodno sodelovanje. Hkrati smo začeli z iskanjem vrtca, ki bi nas bil pripravljen gostiti in sledi prej omenjenim temam. Stopili smo v kontakt s Podjetniškim inkubatorjem Kočevje, ki nam je posredoval kontakt estonskega vrtca, ki prakticira zgoraj navedeno, s katerim smo se dogovorili za sodelovanje. Sedaj je bilo potrebno počakati samo še na odobritev projekta s strani organizacije Cmepius (Center Republike Slovenije za mobilnost in evropske programe izobraževanja in usposabljanja).

V mesecu maju smo se razveselili uspele prijave in začeli urejati vse potrebno za potovanje. Med 10. in 17. novembrom 2024 smo tako štirje predstavniki vrtca – ravnateljica Irena Robič, koordinatorica projekta Nataša Doutlik ter vzgojitelja Žana Lipovac in Mitja Lavrič – obiskali **Estonijo**, kjer nas je gostil vrtec **Pärnu Raja Lasteaed** z njihovo koordinatorko Karin Kaugeranna.

Med obiskom Estonije smo ugotovili, da je naša gozdna pedagogika povsem primerljiva z njihovo – oboji dajemo velik poudarek bivanju v naravi, raziskovanju gozdnega okolja ter spodbujanju otrokove samostojnosti in ustvarjalnosti skozi izkušnje v naravi. Na področju robotike pa smo spoznali veliko novega, saj estonski vrtci že pri najmlajših otrocih sistematično razvijajo digitalne kompetence ter jih uvajajo v osnovne programiranja s pomočjo sodobnih didaktičnih pripomočkov. Seveda to poteka na igriv in otrokom prijazen način. Obisk je bil za vse udeležence priložnost za nadgradnjo strokovnega znanja, pa tudi za osebno rast in širjenje obzorij.

Drugi del naše mednarodne izkušnje je potekal v Španiji, natančneje na otoku Tenerife. Vzgojiteljici Nataša Tišlarič in Josipa Komljen Ferenček sta se v aprilu 2025 udeležili **strokovnega tečaja** z naslovom ***»Učenje na prostem: od urbane narave do odlične narave«*.** Tečaj v trajanju 30 ur je vodil priznani strokovnjak Dominic Kauffman in je bil namenjen poglabljanju znanj o učenju na prostem.

Udeleženki sta spoznali različne didaktične pristope, kot so projektno učenje, raziskovalno in več-čutno učenje, ki spodbujajo ustvarjalnost in dobro počutje otrok. Pomemben del programa so bile praktične dejavnosti v naravi, ki sta jih lahko neposredno preizkusili in tako pridobili dragocene izkušnje za prenos v svoj pedagoški vsakdan.

Izkušnje, ki smo jih pridobili, bomo z navdušenjem prenesli v naše vsakodnevno delo z otroki ter jih obogatili z novimi pristopi. Ugotovitve in ideje bomo delili s sodelavci, saj želimo spodbujati medsebojno učenje ter strokovno rast znotraj kolektiva. Obenem je izmenjava okrepila naše zavedanje o pomenu mednarodnega sodelovanja, ki odpira nove poglede, prinaša svežo motivacijo in krepi timski duh med vzgojitelji.

Nataša Doutlik, diplomirana vzgojiteljica pred. otrok